Motorvejen E39 mellem Vestbjerg og Høvejen var søndag ved middagstid spærret i et par timer på grund af et uheld.

I næsten to timer stod trafikken på E39-motorvejen i sydgående retning helt stille. Et færdselsuheld mellem Vestbjerg og Høvejen havde nemlig lukket begge spor og sendt tre mennesker på skadestuen. Det oplyser Nordjyllands Politi. Uheldet skete klokken 11.33, da en 41-årig kvinde fra Brønderslev i forbindelse med en overhaling kom til at ramme en anden bil, ført af en 68-årig mand fra Sindal. Det fik begge biler til at skride ud, og den ene endte i grøften, hvor den trillede rundt. Ifølge vagtchef ved Nordjyllands Politi slap de involverede fra uheldet med mindre skader, men tre personer måtte efterfølgende omkring skadestuen for at blive tilset dér. Først klokken 13 var der ryddet så meget op, at begge spor igen var farbare.